# 2012թ. Հաշվետվություն (Վիճակագրական տվյալներ)

Սոցիալական աջակցության ոլորտում իրականացված ծրագրերն ուղղված էին հաշմանդամների սոցիալական վիճակի բարելավմանը, հասարակությանը նրանց ինտեգրմանը, հավասար (մատչելի) պայմանների ապահովմանը: Մասնավորապես.

- Ըստ անհրաժեշտության հաշմանդամներին տրամադրվել են պրոթեզավորման, պրոթեզաօրթոպեդիկ և վերականգնողական պարագաներ, թիկնասայլակներ, լսողական սարքեր, քայլակներ, հենակներ, ձեռնափայտեր: Իրականացվել է հաշմանդամների վերջույթների և աչքի պրոթեզավորումներ: Ծրագրի ընդհանուր ծախսը 2012թ. կազմել է 45.3 մլն դրամ,

- Պետական բյուջեի միջոցների հաշվին կազմակերպվել է առանձին սոցիալական խմբերին պատկանող քաղաքացիների առողջարանային բուժումը, ինչպես նաև տրամադրվել են հանգստյան տների ուղեգրեր: Այս ծրագրից օգտվել է ավելի քան 550 քաղաքացի, ծախսը կազմել է 95.0 մլն դրամ (2011թ.` 500 քաղաքացի, 79,5 մլն դրամ),

- Հիշարժան օրերի (մայիսի 9, սեպտեմբերի 2, դեկտեմբերի 10) կապակցությամբ ԼՂՀ-ում բնակվող ՀՄՊ հաշմանդամներին, մասնակիցներին, զոհվածների այրիներին, ԼՂՀ պատերազմում զոհված զինծառայողների ընտանիքներին, ԼՂՀ պատերազմի հաշմանդամներին հատկացվել է 346.4 մլն դրամ (2011թ.` 234.2 մլն դրամ) միանվագ դրամական օգնություն:

2013թ.-ից նախատեսվում է բարելավել հաշմանդամներին օժանդակ միջոցների տրամադրման գործընթացը, ինչպես նաև հանգստյան տների և առողջարանային ուղեգրերի հատկացման ծրագրում ընդգրկել 3-րդ խմբի հաշմանդամներին` անկախ հաշմանդամության պատճառական կապից:

Համաձայն ԼՂՀ կառավարության 2009թ. դեկտեմբերի 22-ի ”Ամենամսյա դրամական օժանդակություն սահմանելու մասին” N 828-Ն որոշման` 2 և ավելի զոհ ունեցող 106 ընտանիքների հատկացվել է 39.7 մլն դրամ դրամական օժանդակություն:

2012թ. զինծառայության ժամանակ հաշմանդամ դարձած զինծառայողներին և զինծառայության ժամանակ զոհված (մահացած) զինծառայողների ընտանիքներին հատկացվել է 13,2 մլն դրամ միանվագ ապահովագրական գումար և 58,8 մլն դրամ` գերեզմանների բարեկարգման և հուղարկավորության ծախսերի փոխհատուցում:

“Դրամական (նյութական) օգնություն սոցիալապես անապահով քաղաքացիներին և ընտանիքներին” ծրագրի շրջանակներում քաղաքացիներին է տրամադրվել 57,3 մլն դրամի չափով դրամական և 35,0 մլն դրամի չափով նյութական օգնություն (2011թ.` համապատասխանաբար 48,4 և 2,8 մլն դրամ): Օգոստոս-սեպտեմբեր ամիսներին սոցիալապես անապահով առանձին խմբերի 5 հազ.-ից ավելի քաղաքացիների տրամադրվել է նաև շուրջ 31,0 մլն դրամ ընդհանուր գումարով սննդամթերք:

Համագործակցելով այլ գերատեսչությունների, բարեգործական և հասարակական կազմակերպությունների հետ, կազմակերպվել են միջոցառումներ` տարեցների և հաշմանդամների միջազգային օրերի կապակցությամբ, որոնց շրջանակներում իրականացվել են մշակութային և ժամանցային տարբեր ծրագրեր:

“Ստեփանակերտի տուն-ինտերնատ” ՊՈԱԿ-ում 2012թ. խնամք են ստացել 75 ծեր և հաշմանդամ քաղաքացիներ, տնային պայմաններում սպասարկվել են 150 միայնակ ծերեր: ԼՂՀ պետական բյուջեից ծախսվել է 105.4 մլն դրամ: